CELEX: 32017D1102
Language: et
Date: 2017-06-20 00:00:00
Title: Nõukogu otsus (ÜVJP) 2017/1102, 20. juuni 2017, millega muudetakse otsust 2014/219/ÜVJP, mis käsitleb Euroopa Liidu ÜJKP missiooni Malis (EUCAP Sahel Mali)

21.6.2017   
            
            
               ET
            
            
               Euroopa Liidu Teataja
            
            
               L 158/44
            
         NÕUKOGU OTSUS (ÜVJP) 2017/1102,
   20. juuni 2017,
   millega muudetakse otsust 2014/219/ÜVJP, mis käsitleb Euroopa Liidu ÜJKP missiooni Malis (EUCAP Sahel Mali)
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artiklit 28, artikli 42 lõiget 4 ja artikli 43 lõiget 2,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Nõukogu kutsus oma 20. juuni 2016. aasta järeldustes üles uurima nii kiiresti kui võimalik lähemalt võimalusi muuta Saheli piirkonna ühise välis- ja julgeolekupoliitika (ÜJKP) missioonid piirkonnaüleseks.
            
         
               (2)
            
            
               Nõukogu kiitis 15. mail 2017 heaks Saheli piirkonna ÜJKP tegevuse piirkonnaüleseks muutmise operatsiooni kontseptsiooni.
            
         
               (3)
            
            
               Saheli piirkonna ÜJKP tegevuse piirkonnaüleseks muutmise operatsiooni kontseptsioonis sätestatakse, et ÜJKP tegevuse piirkonnaüleseks muutmise strateegilised eesmärgid Saheli piirkonnas on järgmised: piiriülese koostöö toetamine Saheli piirkonnas, piirkondlike, eelkõige G5 Saheli riikide koostööstruktuuride toetamine ning seoses sellega G5 Saheli riikide riikliku suutlikkuse suurendamine.
            
         
               (4)
            
            
               Esimese etapina tuleks Saheli piirkonnas luua ÜJKP julgeolekuvõrgustik ning korraldada vajaduste hindamine eesmärgiga koostada ÜJKP piirkondlik rakenduskava, mille liikmesriigid peavad heaks kiitma.
            
         
               (5)
            
            
               Nimetatud eesmärkide saavutamiseks tuleks EUCAP Sahel Mali raames luua piirkondlik koordineerimisüksus, mis hõlmaks sisejulgeoleku- ja kaitseeksperte G5 Saheli riikides.
            
         
               (6)
            
            
               Nõukogu otsust 2014/219/ÜVJP (1) tuleks seetõttu vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Otsusesse 2014/219/ÜVJP lisatakse järgmine artikkel:
   
      „Artikkel 14a
      1.   EUCAP Sahel Mali raames luuakse piirkondlik koordineerimisüksus.
      2.   Piirkondliku koordineerimisüksuse asukoht on EUCAP Sahel Mali peakorter Bamakos. Piirkondlik koordineerimisüksus hõlmab EUCAP Sahel Mali isikkoosseisu ning sisejulgeoleku- ja kaitseeksperte liidu delegatsioonides Burkina Fasos, Tšaadis, Mauritaanias ja Nigeris.
      3.   Piirkondlikul koordineerimisüksusel on tihedas koostöös olemasolevate ÜJKP missioonidega Saheli piirkonnas järgmised eesmärgid:
      
                  a)
               
               
                  suurendada liidu olukorrateadlikkust G5 Saheli riikide julgeoleku- ja kaitsevaldkonna vajaduste ning puuduste kohta, mis on seotud piirkondliku piiriülese koostööga ning julgeolekualaste probleemide käsitlemisega, et koostada ÜJKP piirkondlik rakenduskava, kes esitab soovitusi järgnevate etappide kohta;
               
            
                  b)
               
               
                  hõlbustada liidu ÜJKP missioonide poolt väljaõppe korraldamist Saheli piirkonnas G5 Saheli riikide julgeoleku- ja kaitsevaldkonna praktikantide jaoks.
               
            4.   Sisejulgeoleku- ja kaitseeksperdid koguvad teavet oma vastuvõtvate riikide julgeoleku- ja kaitseküsimuste kohta. Nad edastavad sellise teabe ning vajaduse korral soovitused piirkondliku koordineerimisüksuse juhile. Sisejulgeoleku- ja kaitseeksperdid annavad oma asukoha liidu delegatsiooni juhile asjakohaselt teavet.
      5.   Tsiviiloperatsiooni ülem juhib piirkondlikku koordineerimisüksust strateegilisel tasandil, tehes seda poliitika- ja julgeolekukomitee poliitilise kontrolli all ja strateegilisel juhtimisel ning kõrge esindaja üldises alluvuses. Erandina artikli 6 lõikest 1 allub piirkondliku koordineerimisüksuse juht vahetult tsiviiloperatsiooni ülemale ja tegutseb vastavalt tema juhistele. Piirkondliku koordineerimisüksuse juht annab juhiseid kogu piirkondliku koordineerimisüksuse isikkooseisule.
      6.   Missiooni juht juhib piirkondliku koordineerimisüksuse isikkoosseisu artikli 6 lõigete 2, 3 ja 4 ning artikli 11 kohaldamisel. Sisejulgeoleku- ja kaitseekspertidega seonduvalt ei piira see käesoleva otsuse artikli lõike 7 kohaldamist.
      7.   EUCAP Sahel Mali sõlmib liidu delegatsioonidega Burkina Fasos, Tšaadis, Mauritaanias ja Nigeris vajalikud halduskokkulepped.
      Nimetatud halduskokkulepped
      
                  a)
               
               
                  tagavad sisejulgeoleku- ja kaitseekspertide ülesannete täitmiseks vajaliku logistilise ja julgeolekualase toe;
               
            
                  b)
               
               
                  näevad ette, et delegatsioonide juhid juhivad vastavas liidu delegatsioonis tema alluvusse kuuluvate sisejulgeoleku- ja kaitseekspertide tegevust, eelkõige selleks, et täita oma hoolsuskohustust, tagada kohaldatavate julgeolekunõuete järgimine ja osaleda distsiplinaarkontrolli teostamises, ning sisejulgeoleku- ja kaitseeksperdid annavad neile asjakohaselt teavet oma tegevuse kohta;
               
            
                  c)
               
               
                  näevad ette, et delegatsioonide juhid peavad tagama, et sisejulgeoleku- ja kaitseekspertidele kehtivad samasugused privileegid ja immuniteedid nagu nende asukoha liidu delegatsiooni isikkoosseisu suhtes.“
               
            
   Artikkel 2
   Käesolev otsus jõustub selle vastuvõtmise päeval.
   
      Luxembourg, 20. juuni 2017
      
         
            Nõukogu nimel
         
         
            eesistuja
         
         H. DALLI
      
   
   
      (1)  Nõukogu 15. aprilli 2014. aasta otsus 2014/219/ÜVJP, mis käsitleb Euroopa Liidu ÜJKP missiooni Malis (EUCAP Sahel Mali) (ELT L 113, 16.4.2014, lk 21).